钦定古今图书集成/明伦汇编/官常典/第401卷 > 周朝瑞
## 钦定古今图书集成/明伦汇编/官常典/第401卷 > 周朝瑞

按《明外史》本传：“朝瑞，字思永，临清人。万历三十五年
进士，授中书舍人。光宗嗣位，擢吏科给事中，疏请收
录先朝遗直，俄陈慎初《三要》，曰信仁贤，广德泽，远邪
佞，因请留上供金花银以佐军兴。词多斥中贵，中贵
皆恶之，激帝怒，贬秩调外，时列谏垣甫四日也。未出
都而熹宗立，诏复故官，疏请容纳直言，又陈考选诸”
弊，日讲将举，进君臣交警之规。帝并褒纳。贾继春之
请安，李选侍也，朝瑞力驳之，与继春往复者数四。天
启元年，再迁礼科左给事中。时辽事方棘，朝瑞请于
阁臣中推通晓兵事者二人专司其事，而以职方郎
一人专理机宜，给事中二人专主封驳。帝可之。雄县
知县王纳谏为奄人所诬，中旨镌秩。给事中毛士龙
以纠驳奄人，为府丞邵辅忠所陷，中旨除名，朝瑞并

严敕内外臣工，毋斗争误国，更诘责所司不奏报之
罪。帝纳之。时帝践阼岁馀，未尝亲政，权多旁落。朝瑞
请帝躬览万机。帝降旨言：“政委阁臣，祖宗旧制不可
紊。”然其时政权故不在阁也。明年二月，广宁失，诏停
经筵日讲。朝瑞等上言：“此果出圣意，辅臣当引义争。
如辅臣阿中涓意，则其过滋大。且主上冲龄，志意未
定，独赖朝讲不辍，诸臣得以觐天颜，共白指鹿之奸。
今当朝已渐传免，倘并讲筵废之，九阍既隔，无谒见
时。司马门之报格不入，吕大防之贬不及知，国家大
事去矣。”会礼部亦以为言，乃命日讲如故。已，偕诸给
事御史惠世扬、左光斗等极论大学士沈㴶结中官
练兵为肘腋之贼。㴶疏辨，朝瑞等尽发其贿，交李进
忠、卢受、刘朝客氏，而末复侵其私人邵辅忠、徐大化。
语过激，夺疏首世扬俸。大化尝承要人指，力攻熊廷
弼，朝瑞恶之。无何，王化贞弃广宁逃，大化又请立诛
廷弼。朝瑞以廷弼才可用，请令戴罪守山海。疏四上，
并寝不行。大化遂力诋朝瑞，朝瑞愤，亦丑诋大化，所
司为两解之。朝瑞方擢太仆少卿，而大化为魏忠贤
腹心，必欲杀朝瑞，窜其名汪文言狱中，与杨涟等五
人并逮下镇抚狱，坐妄议移宫及受廷弼贿万金。五
日再讯，搒掠备至，竟毙之狱。崇祯初，赠大理卿，予一
子官。福王时，追谥《忠毅》。